Presidenti Bush: Vendimet për politikën në Irak do të merren duke u bazuar tek rekomandimet e komandantëve luftarakë
Presidenti i bëri këto komente gjatë një vizite-surprizë që bëri dje në provincën Anbar në Irakun perëndimor
Presidenti Bush tha se ishte i kënaqur nga ato që dëgjoi nga ambasadori amerikan në Irak Rajen Kroker dhe nga gjenerali David Petreas, gjatë vizitës 5-orëshe në provincën Al-Anbar, e cila është shndërruar në një histori suksesi, nga rajoni me më tepër dhunë i Irakut, në njërin prej rajoneve më të sigurta. tha Presidenti. Presidenti Bush u takua edhe me kryeministrin irakian Nuri al-Maliki, me Presidentin Xhalal Talabani dhe udhëheqës të tjerë të lartë, si dhe me zyrtarë të provincave dhe sheikë lokalë. Në fillim të vitit, sheikët suni e prishën aleancën me Al-Kaidën dhe u bashkuan me qeverinë irakiane. Presidenti i mblodhi të dyja grupet në një tavolinë bisedimesh dhe ai tha se u dha atyre një mesazh. Presidenti tha se udhëheqësit irakianë të të gjitha niveleve, duhet ta shfrytëzojnë gjendjen e përmirësuar të sigurisë, për t’i ofruar një jetesë më të mirë popullit irakian. Ai po ashtu u zotua të mos e braktisë Irakun, megjithë thirrjet e disa anëtarëve të Kongresit, që brenda këtij viti të fillojë një tërheqje e trupave amerikane. Presidenti i bëri thirrje Kongresit ta fillojë debatin, pasi të dëgjojë raportimin e gjeneralit David Petreas dhe të ambasadorit Kroker, javën e ardhshme. Ai tha se vendimet për politikën në Irak do të merren, duke u bazuar tek rekomandimet e komandantëve të fushës së betejës, jo nga ato që ai i cilësoi reagime të nervozuara të politikanëve, apo nga opinionet e publikut. Zyrtarët thonë se Presidenti Bush do të marrë vendime kyçe lidhur me politikën e tij në Irak, pas dëshmisë së gjeneralit Petreas dhe ambasadorit Kroker. Presidenti Bush e bëri këtë vizitë të paparalajmëruar në Irak, rrugës për në Autsrali, ku do të marrë pjesë në takimin e APEC-ut. Ai shkoi në Irak bashkë me sekretaren Rajs, kurse Sekretari i Mbrojtjes, Gejts dhe zyrtarë të lartë të Pentagonit shkuan atje 90 minuta para Presidentit. Vizita e zyrtarëve të lartë amerikanë u zhvillua në sekret të plotë dhe në kushte të larta sigurie.//lk